text: Vindmølletransport brød i brand og spildte diesel
  24 oktober 2017 kl. 05.08
  En lastbil, der netop havde hentet en vindmøllevinge i Give, brød i brand, da motoren blev overophedet. Lastbilen lækkede litervis af diesel.
  Klokken 20.51 mandag aften fik politiets beredskab en alarm.  En lastbil, der var ved at transportere en møllevinge, var brudt i brand. Motoren var overophedet. Branden fik chaufføren dog hurtigt slukket, men ilden nåede at få lavet hul, så der strømmede diesel ud af lastbilen. 
  Det bekræfter Sydøstjyllands Politi. 
  Uheldet spærrede Bredsten Landevej nær Gadbjerg i flere timer. 
  Vejle Station og Give Station sendte henholdsvis miljøvogn og tankbil ud til stedet for at opsamle dieselen.
  Lastbilen havde netop hentet en møllevinge i Give og var på vej til Esbjerg Havn.
  